በማይካድራ ነዋሪዎችና በሰሜን ዕዝ ጥቃት የተጠረጠሩ  ወታደራዊ መኮንኖችና ግለሰቦች ፍርድ ቤት ቀረቡ
የጭንቅላት ካንሰር እንዳለባቸው ማስረጃ ያቀረቡ ኮሎኔል ዋስትና ተፈቀደላቸውበትግራይ ክልል በምዕራባዊ ዞን በሁመራ ወረዳ በምትገኘው የማይካድራ ከተማ አስተዳደር ውስጥ ነዋሪ በሆኑ በአማራ ብሔር ተወላጆችና በሰሜን ዕዝ ላይ፣ ጥቃት እንዲፈጸም በማነሳሳት ተጠርጥረው በቁጥጥር ሥር የዋሉ ወታደራዊ መኮንኖችና ግለሰቦች ፍርድ ቤት ቀረቡ፡፡ በፌዴራል የመጀመርያ ደረጃ ፍርድ ቤት አራዳ ምድብ አንደኛ ወንጀል ችሎት ሰኞ ኅዳር 21 ቀን 2013 ዓ.ም. ከቀረቡት ተጠርጣሪዎች መካከል፣ ታጐስ ገብረ ትንሣዔ የተባለች ተጠርጣሪ አንዷ ነች፡፡ ተጠርጣሪዋ ብሔርንና ሃይማኖትን ሽፋን በማድረግ በማይካድራ ከተማ የተደራጁ የሽብር ቡድን አባላት ግጭት እንዲያነሱ በመቀስቀስ፣ ጭካኔ የተሞላበት አሰቃቂ ዕርምጃ እንዲወሰድ በማድረግ በርካታ ንፁኃን ነዋሪዎች እንዲገደሉ፣ አካላቸው እንዲጎድልና ከመኖሪያ ቀዬአቸው ተፈናቅለው እንዲሰደዱ ማድረጓን፣ የወንጀል ድርጊቱን እየመረመረው የሚገኘው የፌዴራል ፖሊስ ወንጀል ምርመራ ቡድን ለፍርድ ቤቱ ገልጿል፡፡ ተጠርጣሪዋ ከማይካድራ ነዋሪዎች በተጨማሪ በሰሜን ዕዝ የአገር መከላከያ ሠራዊት ላይ ጥቃት እንዲፈጸም ስታደርግ እንደነበር መርማሪ ቡድኑ አስረድቶ፣ በተፈጸመው የወንጀል ተግባር ዙሪያ ምርመራዎችን ለማድረግ 14 ተጨማሪ የምርመራ ቀናት እንዲፈቀድለት ጠይቆ ተፈቅዶለታል፡፡ ፍርድ ቤቱ በዕለቱ የ31 ተጠርጣሪዎችን የምርመራ ውጤት የተመለከተ ሲሆን፣ የፌዴራል ፖሊስ ወንጀል ምርመራ ቡድን አስቀድሞ ያቀረበው በንግድ ሥራ ላይ ተሰማርተው በትግራይ ክልል ውስጥ መሽገው ሕገወጥ ተግባር ሲፈጽሙ የነበሩ ቡድኖችን ሲረዱ ነበር ያላቸውን ነው፡፡ በዚህም መሠረት አቶ ተስፋሁነኝ ንጉሥ፣ አቶ ተስፋ ገብረ ሚካኤል፣ አቶ ቶማስ ገብረ ሚካኤል፣ አቶ መኩሪያ ኪዳኔና አቶ ብሩክ ካሳዬ የተባሉ ተጠርጣሪዎች መሆናቸውን ተናግሯል፡፡ ተጠርጠሪዎቹ ሕገ መንግሥቱንና ሕገ መንግሥታዊ ሥርዓቱን በኃይል ለመናድ በማሰብ በትግራይ ክልል መሽገው ከነበሩ ሕገወጥ የሕወሓት ቡድን ፀረ ሰላም ኃይሎች ጋር ግንኙነት በመፍጠር፣ በአገሪቱ ሰላምና ፀጥታ እንዳይኖር፣ ሁከት፣ ረብሻና አለመረጋጋት እንዲፈጠር በገንዘብ ሲረዱ እንደነበር መርማሪ ቡድኑ አስረድቷል፡፡መርማሪ ቡድኑ በተጠርጣሪዎቹ ላይ የበርካታ ምስክሮችን ቃል መቀበሉንና ሰፊ ምርመራ መሥራቱን ጠቁሞ፣ ቀሪ የምስክሮችን ቃል መቀበል፣ በብርበራ የተገኙ የኤሌክትሮኒክስ መሣሪያዎች ምርመራ ውጤት መቀበል፣ ወደ ክልል ለምርመራ የተላከ የምርመራ ቡድን ውጤት መቀበል፣ ከባንክና ከተለያዩ አካሎች የሰነድ ማስረጃዎችን መሰብሰብ እንደሚቀረው በመግለጽ፣ ተጨማሪ 14 ቀናት እንዲሰጠው ጠይቋል፡፡ ተጠርጣሪዎቹ በበኩላቸው ባቀረቡት ክርክር መርማሪ ቡድኑ የሚፈልገውን ማስረጃ ስላገኘ ተጨማሪ የምርመራ ቀናት ሊሰጠው እንደማይገባ፣ የባንክ ሒሳባቸው ስለታገደ ቤተሰቦቻቸው ችግር ላይ መሆናቸውን፣ ዕግዱ እንዲለቀቅላቸውና የዋስትና መብታቸው ተፈቅዶላቸው በውጭ ሆነው እንዲከታተሉ ፍርድ ቤቱን ጠይቀዋል፡፡ የተጠርጣሪዎቹን አቤቱታ የተቃወመው መርማሪ ቡድኑ ለፍርድ ቤቱ እንደገለጸው፣ የወንጀል ድርጊቱ የተፈጸመው ከደቡብ ቴፒ እስከ ሰሜን ጎንደርና ከቤኒሻንጉል ጉሙዝ እስከ አፋር ድረስ በመሆኑ ውስብስብ፣ አገርን ከሚያተራምሱ የሕወሓትና የኦነግ ሸኔ ቡድን አባላት ጋር በኔትወርክ የሚገናኙ በመሆናቸው፣ ድርጊቱ ሰፊ ምርመራ የሚያስፈልገው መሆኑን አስረድቷል፡፡ ተጠርጠሪዎቹ በርካታ ሰዎች በአሰቃቂ ሁኔታ እንዲገደሉ በማድረጋቸው ተጠርጥረው በመፈለግ ላይ ያሉት የእነ ጽብረ ጺዮን ገብረ ሚካኤል (ዶ/ር) እና የእነ አቶ ጌታቸው አሰፋ ግብረ አበሮች መሆናቸውን በማስረዳት፣ የጠየቀው ተጨማሪ የምርመራ ጊዜ እንዲፈቀድለት ጠይቋል፡፡ በሌላ መዝገብ የቀረቡት ተጠርጣሪዎች ደግሞ ብርጋዴር ጄኔራል ምሩፅ በርሄ (በኮሮና በመያዛቸው አልቀረቡም)፣ ኮሎኔል ገብረ መድኅን ገብረ መስቀል፣ ኮሎኔል ተስፋዬ ሐጐስና ኮሎኔል መብራቱ ታደሰ ሲሆኑ፣ እነሱም ከላይ እንደተጠቀሱት ተጠርጣሪዎች ሕገ መንግሥቱንና ሕገ መንግሥታዊ ሥርዓቱን በኃይል ለመናድ ሲንቀሳቀሱ እንደነበር መርማሪ ቡድን ገልጿል፡፡ የምስክሮችን ቃል መቀበሉን፣ የተጎጂ ሰዎችን ሁኔታ በማጣራት ላይ መሆኑንና ቀሪ ሰፊ ምርመራና የምስክሮች ቃል መቀበል እንደሚቀረው በማስረዳት ተጨማሪ 14 ቀናት እንዲፈቀድለት ጠይቋል፡፡ ተጠርጣሪዎቹም ለመርማሪ ቡድኑ ተጨማሪ ጊዜ ሊፈቀድለት እንደማይገባ በመቃወም፣ የዋስትና መብታቸው ተከብሮላቸው በውጭ ሆነው እንዲከራከሩ እንዲፈቀድላቸው ጠይቀዋል፡፡ ኮሎኔል ተስፋዬ ሐጐስ የተባሉት ተጠርጣሪ የጭንቅላት ካንሰር እንዳለባቸው የሚያረጋግጥ የሐኪም ማስረጃ በማቅረባቸው፣ ፍርድ ቤቱ በ20,000 ብር ዋስ ሆነው ጉዳያቸውን በውጭ እንዲከታተሉ ትዕዛዝ ሰጥቷል፡፡ በቀሪዎቹ ተጠርጣሪዎች ላይ አሥር ተጨማሪ የምርመራ ቀናት በመፍቀድ ለታኅሳስ 1 ቀን 2013 ዓ.ም. ቀጠሮ ሰጥቷል፡፡ 